Ferrarier, autocampere, varebiler og alverdens luksusbiler. Det er et blandet billede, som præger Skagen i uge 29, også kendt som "Hellerup-ugen". Op mod 50.000 turister besøger byen på Danmarks nordligste spids henover ugen, og derfor er Motorstyrelsen også på plads for at kontrollere, om folk har styr på deres køretøjer. - Vi har tidligere set, at ikke alle har styr på det. Det er et stort sammensurium af alle mulige slags køretøjer, og derfor ser vi også udfordringer af alle slags, fortæller underdirektør i Motorstyrelsen, Jørgen Rasmussen, til TV2 Nord. Lignende kontroller har været udført før, men i år har man valgt at varsle på forhånd. - Det er fair, at folk ved, at vi kommer. Målet er ikke bøder, men at folk gør det rigtigt, siger Jørgen Rasmussen. Beløb spænder vidt Det er politiet, som stopper bilisterne henover ugen, og Motorstyrelsen har medarbejdere med for at tjekke op på papirer og andet. - Beløbene for de bøder, vi udsteder, er meget forskellige. En ordensbøde er på ca. 5.000 kroner, og det kan være for rod i papirerne for eksempel. Der er dog også nogen, som ikke har betalt afgift, og som vi mener, at der skal betale afgift, så det kan godt løbe op i flere 100.000 kroner, fortæller Jørgen Rasmussen. Det er mange forskellige problemstillinger, som Motorstyrelsen støder på. Mange af de dyre biler bliver ikke brugt efter reglerne, de kan fx være indregistreret i udlandet. Autocampere kan være forkert indrettet, mens der for eksempel kan mangle cvr-nummer på siden af firmabiler. Motorstyrelsen håber, at folk har styr på deres køretøjer, men forventer at det bliver en travl uge. - Det er en af de store aktioner, vi laver her henover ugen, siger Jørgen Rasmussen. En enhed på 12 mennesker fra Motorstyrelsen vil være i aktion. Politiet er også til stede, og de tjekker for spiritus og andet. Motorstyrelsens medarbejdere er særligt uddannet til at spotte de forskellige ulovlige køretøjer. - Der er noget galt med halvdelen eller måske tre ud af fire af de biler, som vi stopper. Det er ikke et udtryk for, at halvdelen af de biler, som kører rundt i landet, er ulovlige, men et udtryk for at vores medarbejdere kan deres kram, forklarer Jørgen Rasmussen. Præcis hvor og hvornår kontrollerne vil finde sted er uvist.
Uge 29 betyder årets travleste uge i Skagen, og det er ikke kun restauratører og butikker, som har nok at se til.